SKRIFTLIG FORESPØRGSEL P-0903/01

af Gunilla Carlsson (PPE-DE) til Rådet

(28. marts 2001)

Om: Modtagelse af Zimbabwes præsident Mugabe

Robert Mugabes krænkelse af menneskerettighederne er almen kendt. Vi har alle været udsat for massemediernes rystende betænkning om mord på landmænd og oppositionspolitikere. Det er ikke rimeligt at betragte Robert Mugabes Zimbabwe som et demokrati; oppositionen har ikke mulighed for at arbejde frit, og ejendomsretten er en undtagelse. På trods af ødelæggende virkninger for Zimbabwes økonomi eksproprieres systematisk ejendom, som tilhører landets hvide mindretal. Robert Mugabes tilhængere tager med vold landbrugsejendomme i besiddelse og får af staten lovning på andel i den beslaglagte jord.

På en rundrejse i Europa er Robert Mugabe blevet modtaget som en statsmand; han har mødt Belgiens premierminister og Frankrigs præsident i Elyséepaladset. Efter militær indblanding i Kongo betragtes Robert Mugabe af en række af EU's medlemsstater snarere som en

forhandlingspartner end som en enevældig hersker uden respekt for menneskerettighederne. Selv repræsentanter for Rådet og Kommissionen har mødt Robert Mugabe for at føre en dialog med ham.

I anledning af dette spørger jeg Rådet, hvilken indstilling det har til Robert Mugabe og situationen i Zimbabwe, påtænker Rådet at træffe konkrete foranstaltninger, som f.eks. at standse udbetaling af bistand for at lægge pres på Robert Mugabes regime, eller agter Rådet at lade sig nøje med samtaler?

Svar

(16. juli 2001)

Rådet betragter Robert Mugabe som en lovligt valgt præsident for et uafhængigt land, men gav allerede i maj sidste år før parlamentsvalget i Zimbabwe udtryk for dyb bekymring over retsstatens sammenbrud i Zimbabwe, den fortsatte vold, tab af menneskeliv, ulovlig besættelse af ejendom og fortsat politisk intimidering i tiden op til parlamentsvalget.

Under præsident Mugabes nylige besøg i Europa deltog repræsentanter for formandskabet på eget initiativ i en frokost med Kommissionen og præsident Mugabe, men der var ikke nogen repræsentanter for Rådet, der mødtes til drøftelser med præsident Mugabe.

Rådet (almindelige anliggender) den 26.-27. februar 2001 havde en kort drøftelse om Zimbabwe. Det vedtog at tage de nødvendige skridt til at foreslå Zimbabwes regering en omfattende og afbalanceret dialog. Rådet vedtog også at vende tilbage til dette spørgsmål.

Det er blevet foreslået Zimbabwe, at der gennemføres en politisk dialog med landet i henhold til artikel 8 i Cotonou-aftalen på linje med Rådets konklusioner, og man venter stadig på et formelt svar fra myndighederne. Under denne dialog håber EU på, at begge parter vil være i stand til at fremme et stabilt demokratisk politisk miljø i Zimbabwe og derved også bidrage til fred, sikkerhed og stabilitet i landet. EU ønsker, at dialogen skal være vidtgående, afbalanceret og dybtgående og et forum for åbne og direkte meningsudvekslinger. Dialogen skal også opfattes som en proces under udvikling.

EU's bistand til Zimbabwe omfatter ikke længere budgetstøtte, og EU bidrager ikke med bistand til de produktive sektorer. I stedet er bistanden blevet samlet om de sociale sektorer for at beskytte den menneskelige kapital i disse for Zimbabwe så vanskelige år. Udbetalingen af bistand er faldet over de seneste tre år, men Rådet har ikke drøftet inddragelse af bistanden til Zimbabwe.

EU følger naturligvis også Zimbabwes optræden i forbindelse med gennemførelse af Lusaka-våbenhvileaftalen og de igangværende troppetilbagetrækninger i Den Demokratiske Republik Congo.